《为罗御史赋葵轩》
明代·解缙

御史罗公玉色奇，示我葵轩之好诗。种葵绕轩花匝地，心与赤日同光仪。

钱塘本是繁华县，罗公犹有葵花羡。娇痴不恃儿女怜，独与太阳看正面。

金鸡飞上扶桑红，湛露沾衣吹紫茸。霞盏金盘日初上，锦袍赤芾大星东。

须臾拜罢看重曈，火龙巳驾青天中。不欹不侧甚正直，开口论事丹心同。

晚风吹天翠盖偃，济济重臣皆蹇蹇。戟手辛毗欲引裾，毅色班姬正辞辇。

少年看花当作诗，未觉造化如此奇。暑雨移根补芳榭，秋风折朵寄天涯。

惆怅相逢北阙下，为言旧宅多潇洒。开轩云影八窗流，闭户风泉两楹泻。

是时读书奉母慈，名轩已有青云期。忽来移栽九天上，誓与皎日明相随。

旧宅又如官舍好，醴泉甘露生朱草。葵性年年似旧时，绿衣换得斑衣早。

会看骢马昼游归，故园葵色生光辉。

作者简介：解缙（1369年－1415年），字大绅，一字缙绅，号春雨、喜易，明朝吉水（今江西吉水）人，洪武二十一年（1388年）中进士，官至内阁首辅、右春坊大学士，参预机务。解缙以才高好直言为人所忌，屡遭贬黜，终以“无人臣礼”下狱，永乐十三年（1415年）冬被埋入雪堆冻死，卒年四十七，成化元年（1465年）赠朝议大夫，谥文毅。